KOMISIJOS SPRENDIMAS
2007 m. gegužės 25 d.
dėl Bendrijos finansinės paramos Italijai epidemiologinių duomenų apie mėlynojo liežuvio ligą rinkimo ir analizės sistemai įgyvendinti
(pranešta dokumentu Nr. C(2007) 2166)
(Tik tekstas italų kalba yra autentiškas)
(2007/367/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos sprendimą 90/424/EEB dėl išlaidų veterinarijos srityje (1), ypač į jo 19 ir 20 straipsnius,
kadangi:
(1)
Mėlynojo liežuvio ligą platina užkrato pernešėjai Culicoides spp. mašalai. Ši liga plinta už valstybių sienų, todėl atskiros valstybės pastangos nėra pakankamos veiksmingai šios ligos stebėsenai ir kontrolei. Siekiant išanalizuoti regioninį ir bendrąjį mėlynojo liežuvio ligos užkrato paplitimą bei tikėtinus Culicoides pernešėjus, reikalingas integruotas metodas Bendrijos lygiu. Todėl epidemiologinės informacijos apie mėlynojo liežuvio ligą valstybėse narėse rinkimas ir keitimasis ja yra ypač svarbūs, kad būtų galima nustatyti tinkamas priemones ligos kontrolei šioje populiacijoje ir užtikrinti šių priemonių veiksmingumą.
(2)
Sukūrus Bendrijos priežiūros tinklą būtų sudarytos sąlygos vykdyti veiksmingą rizikos analizę Bendrijos mastu ir sumažinti kai kurias išlaidas, kurios būtų reikalingos atskiroms nacionalinėms sistemoms.
(3)
Šiuo atveju naudojant geografinės informacijos sistemas (GIS) padidėja duomenų analizės galimybės bei palengvėja supratimas apie ligos dinamiką bei paplitimą.
(4)
Istituto Zooprofilattico Sperimentale dell’Abruzzo e del Molise „G. Caporale“ (Teramas, Italija), kuris yra Pasaulio gyvūnų sveikatos organizacijos (OIE) Veterinarijos mokymo, epidemiologijos, maisto saugos ir gyvūnų gerovės bendradarbiavimo centras, kuria žiniatinklio principu veikiančią GIS, skirtą rinkti, saugoti bei analizuoti mėlynojo liežuvio ligos stebėsenos duomenis (application BlueTongue NETwork). Šia sistema gali naudotis ir kitos valstybės narės bei trečiosios šalys, kad būtų patikrintas sistemos, kaip ligos kontrolės priemonės, pagrįstumas ir kad būtų geriau suprantama ligos dinamika bei paplitimas.
(5)
Kadangi projektas gali padėti tobulinti Bendrijos teisės aktus dėl mėlynojo liežuvio ligos ir galbūt geriau kontroliuoti ligą, jam turėtų būti skirta finansinė parama.
(6)
Pagal 2005 m. birželio 21 d. Tarybos reglamentą (EB) Nr. 1290/2005 dėl bendrosios žemės ūkio politikos finansavimo (2), veterinarijos priemonės turi būti finansuojamos iš Europos žemės ūkio garantijų fondo. Finansinės kontrolės tikslais turi būti taikomi minėto reglamento 9, 36 ir 37 straipsniai.
(7)
Bendrijos finansinės paramos lėšos išmokamos tik tuo atveju, jei planuoti veiksmai buvo iš tikrųjų įvykdyti, o valdžios institucijos pateikia visą būtiną informaciją.
(8)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
1. Bendrija suteikia Italijai finansinę paramą Italijos pateiktam žiniatinklio principu veikiančios sistemos, skirtos rinkti, saugoti bei analizuoti mėlynojo liežuvio ligos stebėsenos duomenis (application BlueTongue NETwork) Istituto Zooprofilattico Sperimentale dell’Abruzzo e del Molise „G. Caporale“ (Teramas, Italija), įgyvendinimo projektui.
2. Turi būti įvykdytos šios sąlygos:
a)
sistema turi būti sukurta ir ja turi galėti naudotis visos valstybės narės jų prašymu ne vėliau kaip iki 2007 m. gegužės 31 d.;
b)
Italija Komisijai turi pateikti techninę ir finansinę ataskaitą ne vėliau kaip iki 2007 m. rugsėjo 30 d., prie finansinės ataskaitos turi būti pridėti patirtas išlaidas ir pasiektus rezultatus patvirtinantys dokumentai.
2 straipsnis
1. Italijai skirta Bendrijos finansinė parama 1 straipsnyje nurodyto projekto išlaidoms personalui yra 100 %, o 1 straipsnio 1 dalyje nurodytiems darbams atlikti reikalingai įrangai, įskaitant techninę ir programinę įrangą, bei kitiems reikmenims, kuriuos įsigyja Istituto Zooprofilattico Sperimentale dell’Abruzzo e del Molise „G. Caporale“ (Teramas, Italija), neturi viršyti 100 000 eurų.
2. Bendrijos finansinė parama mokama taip:
a)
Italijos prašymu 70 % išmokama avansu;
b)
likutis išmokamas po to, kai pateikiamos ataskaitos ir patvirtinantys dokumentai, nurodyti 1 straipsnio 2 dalies b punkte.
3 straipsnis
Šis sprendimas skirtas Italijos Respublikai.
Priimta Briuselyje, 2007 m. gegužės 25 d.